ବିଷ୍ଣୁମୋହନ କବି  (   ; ଜନ୍ମ: ୫ ଜାନୁଆରୀ ୧୯୮୭) ଜଣେ ଓଡ଼ିଆ ଗାୟକ  । ୨୦୧୧ ମସିହାରେ ତରଙ୍ଗ ଟିଭିରେ ପ୍ରସାରିତ ହେଉଥିବା  "ଭଏସ ଅଫ ଓଡ଼ିଶା" ର ପ୍ରଥମ ସଂସ୍କରଣ ଜିତି ଲୋକଲୋଚନକୁ ଆସିଥିବା, ବିଷ୍ଣୁ ବର୍ତ୍ତମାନ ଓଡ଼ିଆ କଥାଚିତ୍ର ଜଗତରେ ଜଣେ ପ୍ରଚ୍ଛଦପଟ୍ଟ ଗାୟକ ଭାବରେ କାର୍ଯ୍ୟରତ । ଜୀବନୀ ବିଷ୍ଣୁମୋହନ, ବାଲେଶ୍ୱର ଜିଲ୍ଲାର ଖନ୍ତାପଡ଼ା ଥାନା ଅନ୍ତର୍ଗତ ଜିରିତାଳ ଗ୍ରାମରେ ଜନ୍ମଗ୍ରହଣ କରିଥିଲେ । ପିତାଙ୍କ ନାମ ମଧୁସୂଦନ ଓ ମା ସେହ୍ନଲତା । ସପ୍ତମ ଶ୍ରେଣୀରେ ପଢୁଥିବା ବେଳରୁ ସେ  "ଭାରତୀୟ ନୃତ୍ୟ ସଙ୍ଗୀତ କଳା ପରିଷଦ" ରେ ସଙ୍ଗୀତ ଶିକ୍ଷା ଗ୍ରହଣ ଆରମ୍ଭ କରିଥିଲେ । ମୟୂରଭଞ୍ଜ ଜିଲ୍ଲାର ବୈଶିଙ୍ଗା କଲେଜରୁ ଯୁକ୍ତ ଦୁଇ ଓ ନିମ୍ସରୁ ଡିପ୍ଲୋମା ସହିତ, ସେ  "ହରେକୃଷ୍ଣ ବେହେରା କଲେଜ ଅଫ ଆର୍ଟ ଆଣ୍ଡ କଲଚର" ରୁ ସଙ୍ଗୀତରେ ସ୍ନାତକ ଶିକ୍ଷାଲାଭ କରିଥିଲେ । ପରେ ଭୁବନେଶ୍ୱରସ୍ଥିତ ଉତ୍କଳ ସଙ୍ଗୀତ ମହାବିଦ୍ୟାଳୟରୁ ସଙ୍ଗୀତରେ ସ୍ନାତକୋତ୍ତର ଲାଭ କରିଥିଲେ । ବିଭିନ୍ନ ସମୟରେ ସେ ଗୌରାଙ୍ଗ ଚରଣ ପ୍ରଧାନ, ରାମହରି ଦାଶ, ଧୀରଜ ମହାପାତ୍ର, ପ୍ରଦୀପ ପାତ୍ର, ରବିଶଙ୍କର ନାରାୟଣ ଆଦି ଗୁରୁଙ୍କଠାରୁ ସେ ସଙ୍ଗୀତ ଶିକ୍ଷା ଲାଭ କରିଛନ୍ତି । ଭଏସ ଅଫ ଓଡ଼ିଶା କାର୍ଯ୍ୟକ୍ରମରେ ଭାଗ ନେବା ଆଗରୁ ସେ ମେଡିସିନ ପ୍ରତିନିଧି ଭାବରେ ଓ ଏକ ଘରୋଇ ନର୍ସିଙ୍ଗ ହୋମରେ କିଛି ବର୍ଷ କାର୍ଯ୍ୟ କରିଥିଲେ । ଭଏସ ଅଫ ଓଡ଼ିଶା ତାଙ୍କ ଜୀବନରେ ଏକ ନିର୍ଣ୍ଣାୟକ ମୋଡ ଆଣିଥିଲା । ସେହି ପ୍ରତିଯୋଗିତାରେ ସେ ଶ୍ରେଷ୍ଠ କଣ୍ଠଶିଳ୍ପୀ ଭାବରେ ବଛାଯାଇଥିଲେ ଓ ଏହି ସଫଳତା ତାଙ୍କ ପାଇଁ ଓଡ଼ିଆ କଥାଚିତ୍ର ଜଗତକୁ ବାଟ କଢେଇଥିଲା ।